Hoe om 'n sukses van julle eerste huweliksjaar te maak — Wagtoring – AANLYN BIBLIOTEEK
w10 8/1 bl. 10-13
Hoe om 'n sukses van julle eerste huweliksjaar te maak
Behou redelike verwagtinge
Twee sleutels tot 'n blywende huwelik
Laat Jehovah se Getuies huwelike verbrokkel?
Hy sê: "Ek is verbaas dat ek en my vrou soveel verskil! Ek hou byvoorbeeld daarvan om vroeg op te staan, maar sy hou daarvan om laat op te bly. Haar gemoedsveranderinge slaan my dronk! En nog iets—wanneer ek kos maak, raak sy so krities, veral as ek my hande aan die vadoek afvee."
Sy sê: "My man is 'n man van min woorde. Maar ek is gewoond aan mý familie. Hulle praat baie, veral gedurende etenstye. En wanneer my man kos maak, gebruik hy dieselfde vadoek waarmee hy die skottelgoed afdroog om sy hande aan af te vee! Dit irriteer my! Waarom is mans so moeilik om te verstaan? Hoe maak mense 'n sukses van hulle huwelik?"
HET jy, as jy pas getroud is, al voor soortgelyke uitdagings te staan gekom? Lyk dit of jou maat skielik foute en swakhede het wat nie daar was toe julle nog uitgegaan het nie? Hoe kan jy die impak verminder van die "alledaagse probleme wat getroude mense sal hê"?—1 Korintiërs 7:28, Today's English Version.
Eerstens, moenie verwag dat jy en jou huweliksmaat onmiddellik deskundiges oor die getroude lewe sal word net omdat julle huweliksgeloftes afgelê het nie. Jy het moontlik waardevolle sosiale vaardighede verkry toe jy ongetroud was, en dit het dalk verbeter terwyl julle uitgegaan het. Maar die huwelik sal daardie vaardighede op nuwe maniere op die proef stel, en jy sal waarskynlik nuwes moet aanleer. Sal jy foute begaan? Beslis. Kan jy die nodige vaardighede aanleer? Ongetwyfeld!
Die beste manier om enige vaardigheid te verbeter, is om 'n deskundige op die gebied te raadpleeg en dan sy raad toe te pas. Wanneer dit kom by die huwelik, is Jehovah God die vernaamste deskundige. Hy is immers die Een wat ons geskep het met die begeerte om te trou (Genesis 2:22-24). Kyk hoe sy Woord, die Bybel, julle kan help om uitdagings die hoof te bied en die nodige vaardighede te verkry sodat julle huwelik langer as 'n jaar sal hou.
VAARDIGHEID 1. LEER OM MEKAAR TE RAADPLEEG
Keidji*, 'n man wat in Japan woon, het soms vergeet dat sy besluite sy huweliksmaat raak. "Ek het uitnodigings aanvaar sonder om my vrou te raadpleeg", sê hy. "Dan het ek uitgevind dat dit vir haar ongerieflik was om hierdie afsprake na te kom." Allen, 'n man in Australië, sê: "Ek het gedink dis onmanlik om my vrou oor dinge te raadpleeg." Sy agtergrond het vir hom 'n uitdaging geskep. Dianne, wat in Brittanje woon, het 'n soortgelyke probleem gehad. Sy sê: "Ek was daaraan gewoond om by my familie raad te vra. Aan die begin het ek húlle dus geraadpleeg, pleks van my man, wanneer ek besluite geneem het."
Onthou dat Jehovah God 'n egpaar as "een vlees" beskou (Matteus 19:3-6). In sy oë is geen ander menseverhouding belangriker as dié tussen 'n man en 'n vrou nie! Om hierdie band sterk te hou, is goeie kommunikasie noodsaaklik.
'n Man en vrou kan baie leer deur te kyk na die manier waarop Jehovah God met Abraham gekommunikeer het. Lees asseblief die gesprek wat in Genesis 18:17-33 opgeteken is. Let daarop dat God op drie maniere aan Abraham eer bewys het. (1) Jehovah het verduidelik wat hy van plan was om te doen. (2) Hy het geluister terwyl Abraham sy beskouing verduidelik het. (3) Jehovah het sy handelswyse sover moontlik ter wille van Abraham aangepas. Hoe kan jy dieselfde stappe volg wanneer jy jou huweliksmaat raadpleeg?
PROBEER DIE VOLGENDE: Wanneer jy sake bespreek wat jou huweliksmaat raak, (1) verduidelik hoe jy die situasie wil hanteer, maar bied jou idees aan as voorstelle, nie as finale besluite of ultimatums nie; (2) vra jou maat se mening, en erken dat jou maat die reg het om 'n ander beskouing te hê; en (3) 'laat jou redelikheid bekend word' deur jou maat se voorkeure te volg wanneer dit ook al moontlik is.—Filippense 4:5.
VAARDIGHEID 2. LEER OM TAKTVOL TE WEES
Wat is die uitdaging?
Afhangende van jou familie- of kulturele agtergrond is jy dalk in die gewoonte om jou mening ferm, selfs taktloos, uit te druk. Liam, wat in Europa woon, sê byvoorbeeld: "Waar ek vandaan kom, is mense geneig om taktloos te wees. Die bot manier waarop ek my uitgedruk het, het my vrou dikwels ontstel. Ek moes leer om dinge op 'n mooier manier te stel."
Moenie aanneem dat jou maat wil hê dat jy op dieselfde manier met hom of haar moet praat as dié waaraan jy gewoond is nie (Filippense 2:3, 4). Die raad wat die apostel Paulus 'n sendeling gegee het, is ook vir pasgetroudes nuttig. Hy het geskryf: "'n Slaaf van die Here hoef nie te stry nie, maar moet teer wees." In die oorspronklike Grieks kan die woord wat met "teer" vertaal word, ook met "taktvol" weergegee word (2 Timoteus 2:24; voetnoot in NW). Takt is die vermoë om 'n sensitiewe situasie te onderskei en die saak met teerheid te hanteer, sonder om aanstoot te gee.
PROBEER DIE VOLGENDE: Wanneer jy jou vir jou huweliksmaat vererg, kan jy jou verbeel dat jy met 'n goeie vriend of met jou werkgewer praat en nie met jou maat nie. Sal jy nog steeds dieselfde stemtoon of woorde gebruik? Dink dan aan redes waarom jou huweliksmaat verdien dat jy met selfs meer respek en takt met hom of haar praat as met jou vriend of werkgewer.—Kolossense 4:6.
VAARDIGHEID 3. LEER OM BY JULLE NUWE ROLLE AAN TE PAS
Aanvanklik oefen 'n man dalk sy hoofskap op 'n lomp manier uit of is 'n vrou dalk nie daaraan gewoond om taktvolle voorstelle te maak nie. Antonio, 'n man in Italië, sê byvoorbeeld: "My pa het my ma amper nooit oor gesinsbesluite geraadpleeg nie. Aan die begin het ek dus soos 'n koning oor my gesin regeer." Debbie, 'n vrou in Kanada, sê: "Ek het daarop aangedring dat my man netjieser moet wees. Maar dit was asof my baasspelerige benadering hom net koppiger gemaak het."
Wat is die oplossing vir 'n man?
Party mans verwar wat die Bybel sê oor 'n vrou se onderdanigheid met wat dit sê oor 'n kind se gehoorsaamheid aan sy ouer (Kolossense 3:20; 1 Petrus 3:1). Die Bybel sê egter dat 'n man "sy vrou [moet] aankleef, en die twee sal een vlees wees"; dit sê nie dieselfde oor 'n ouer en 'n kind nie (Matteus 19:5). Jehovah beskryf 'n vrou as die komplement, of eweknie, van haar man (Genesis 2:18). Hy verwys nooit na 'n kind as 'n komplement, of eweknie, van 'n ouer nie. Wat dink jy—respekteer 'n man die huweliksreëling as hy sy vrou soos 'n kind behandel?
Trouens, God se Woord spoor jou aan om jou vrou op dieselfde manier te behandel as wat Jesus die Christengemeente behandel. Jy kan dit vir jou vrou makliker maak om jou as haar hoof te beskou as (1) jy nie van haar verwag om onmiddellik en foutloos haar onderdanigheid aan jou te toon nie en (2) jy haar soos jou eie liggaam liefhet, selfs wanneer probleme ontstaan.—Efesiërs 5:25-29.
Wat is die oplossing vir 'n vrou?
Erken dat jou man nou jou hoof is, wat God oor jou aangestel het (1 Korintiërs 11:3). As jy jou man eer, eer jy God. As jy sy hoofskap verwerp, toon jy nie net hoe jy oor jou man voel nie, maar ook hoe jy oor God en sy vereistes voel.—Kolossense 3:18.
Wanneer julle moeilike kwessies bespreek, moet jy leer om die probleem aan te val—nie jou man se karakter nie. Koningin Ester wou byvoorbeeld hê dat haar man, koning Ahasveros, 'n onreg regstel. Sy het hom nie persoonlik aangeval nie, maar haar eerder taktvol uitgespreek. Haar man het haar voorstel aanvaar en uiteindelik die regte ding gedoen (Ester 7:1-4; 8:3-8). Dit sal makliker vir jou man wees om jou innig lief te kry as (1) jy hom tyd gee om sy nuwe rol as hoof van 'n gesin te bemeester en as (2) jy hom met respek behandel, selfs wanneer hy foute maak.—Efesiërs 5:33.
PROBEER DIE VOLGENDE: Moenie dink aan maniere waarop jou maat volgens jou moet verander nie; hou eerder 'n lysie van die veranderinge wat jy moet maak. Mans: Wanneer jy jou vrou ontstel deur die manier waarop jy jou hoofskap uitoefen of nie uitoefen nie, moet jy haar vra hoe jy kan verbeter en die voorstel dan neerskryf. Vroue: Wanneer jou man voel dat jy hom nie respekteer nie, moet jy hom vra hoe jy kan verbeter en dan op die voorstel ag gee.
Om te leer hoe om 'n gelukkige, gebalanseerde huweliksverhouding te handhaaf, is soos om te leer fietsry. Jy verwag dat jy 'n paar keer sal val terwyl jy jou selfvertroue as 'n fietsryer opbou. Net so moet jy verwag dat jy 'n paar dom foute sal maak terwyl jy in die getroude lewe ervaring opdoen.
Behou 'n sin vir humor. Neem jou maat se kwellinge ernstig op, maar leer om vir jou eie flaters te lag. Gryp geleenthede aan om in jou eerste huweliksjaar aan jou maat vreugde te verskaf (Deuteronomium 24:5). Laat bowenal toe dat God se Woord julle in julle verhouding rig. As julle dit doen, sal julle huwelik jaar ná jaar sterker word.
Die Bybel het ons huwelik gered
Toe Toroe en Akiko pas getroud was, was hulle verlief. Maar skaars agt maande later het hierdie Japannese paartjie besluit om te skei. Hulle vertel wat gebeur het.
Toroe: "Ek het ontdek dat ek en my vrou nie so goed by mekaar pas soos wat ek gedink het nie. Wanneer ons byvoorbeeld TV gekyk het, het ek daarvan gehou om na sport te kyk, maar sy het van dramas gehou. Ek het daarvan gehou om uit te gaan, maar sy het daarvan gehou om by die huis te bly."
Akiko: "Toroe het alles gedoen wat sy familie gevra het, maar hy het my nie geraadpleeg nie. Ek het hom gevra: 'Wie is vir jou belangriker, ek of jou ma?' Ek was ook geskok oor hoe Toroe die waarheid verdraai het. Ek het vir hom gesê dat een leuen tot 'n volgende lei en dat ons huwelik nie kon voortgaan as hy nie daarmee end kry nie."
Toroe: "Ek het gefrustreerd geraak en 'n senior kollega se raad gevra oor hoe om my vrou te hanteer. 'Sê eenvoudig vir haar om haar mond te hou', het hy gesê. 'As sy kla, slaan haar.' Eenkeer het ek Akiko deur die gesig geklap en die tafel omgekeer. Daar was 'n groot bakleiery, en sy het haar goed gevat en geloop. Ek moes haar by 'n hotel in Tokio gaan haal. Op die ou end het ons besluit om te skei. Toe ek daardie oggend by die huis uitstap op pad kantoor toe, het my vrou haar goed begin pak."
Akiko: "Ek het met my tasse na die voordeur gestap toe die deurklokkie lui. Daar het 'n vrou gestaan. Sy was een van Jehovah se Getuies. Ek het haar ingenooi."
Toroe: "Toe ek by die kantoor kom, het ek bedenkinge gehad oor die egskeiding, en ek is vinnig terug huis toe. Toe ek daar aankom, was Akiko besig om met 'n vrou te gesels. Die vrou het vir my gesê: 'Julle het iets nodig wat julle saam kan doen. Wil julle nie die Bybel studeer nie?' 'Ja', het ek gesê, 'enigiets as dit ons huwelik kan red!'"
Akiko: "Die vrou het reëlings getref sodat ons die Bybel kon bestudeer. Ons het 'n keerpunt bereik toe ons die Bybel se beskrywing van die huweliksreëling gelees het. Dit sê: 'Daarom sal 'n man sy vader en sy moeder verlaat, en hy sal sy vrou aankleef en hulle sal een vlees word.'"—Genesis 2:24.
Toroe: "Ek het onmiddellik die punt gesnap. Ek het vir my ouers gesê: 'Van nou af gaan ek dinge met my vrou bespreek voordat ek besluite neem.' Ek het ook opgehou om te veel te drink. En toe ek leer dat God leuens haat, het ek probeer om net die waarheid te praat."
Akiko: "Ek het ook verander. Ek het Toroe byvoorbeeld altyd uitgedaag. Maar toe ek sien hoe hy Bybelbeginsels toepas, het ek hom meer begin ondersteun (Efesiërs 5:22-24). Ons is nou al meer as 28 jaar gelukkig getroud. Ons kon ons probleme oorkom deur mekaar beter te leer ken en deur die wyse raad in die Bybel toe te pas."
Is my huweliksmaat my intiemste vertroueling of verkies ek om ander te raadpleeg?
Wat presies het ek in die laaste 24 uur gedoen om te toon dat ek my huweliksmaat liefhet en respekteer?